|  |  |
| --- | --- |
| ujmegye | Hajdú-Bihar Vármegye Önkormányzatának  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **8.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | A Hajdú-Bihar Vármegyei Fejlesztési Ügynökség Nonprofit Kft. által a Hajdúdorogi Görögkatolikus Szakképzési Intézet Ágazati Képzőközpont Nonprofit Kft.-ben üzletrész vásárlása |
| **Készítették:** | Korbeák György, ügyvezető  Kraszitsné dr. Czár Eszter |
| **Véleményező bizottságok:** | Fejlesztési, Tervezési és Stratégiai Bizottság  Pénzügyi Bizottság |

**Tisztelt Közgyűlés!**

A szakképzésről szóló 2019. évi LXXX. törvény (Szakképzési törvény) 2021. évi módosítása lehetővé tette ágazati képzőközpontok (továbbiakban: ÁKK) alapítását, meghatározva alakulásuk jogi kereteit.

Ezt a lehetőséget kihasználva Debrecenben, a görögkatolikus Hajdúdorogi Főegyházmegye támogatásával 2021-ben alakult meg a Hajdúdorogi Görögkatolikus Szakképzési Intézet Ágazati Képzőközpont Nonprofit Kft. Az ÁKK összefogó szervként működik az iskolák és a vállalatok között, mintegy hidat képviselve az oktatás és a munka világa között. Így képes egységesíteni az iskolák, vállalatok szaktudását, felszereltségét, melyeket mind a magasszintű oktatás és a tanulók szolgálatába állíthat, a munkaerőpiaci igények kiszolgálása érdekében.

A Hajdú-Bihar Vármegyei Fejlesztési Ügynökség Nonprofit Kft. (továbbiakban: Ügynökség) – mint a vármegyei önkormányzat kizárólagos tulajdonában álló egyszemélyes társaság - üzletrészt kíván vásárolni a Hajdúdorogi Görögkatolikus Szakképzési Intézet Ágazati Képzőközpont Nonprofit Kft-ben (a továbbiakban: HDÁKK). A HDÁKK a görögkatolikus Hajdúdorogi Főegyházmegye támogatásával 2021-ben alakult meg, melynek célja a szakképzésben részvevő tanulók duális képzésének megszervezése intézményi, vállalkozói partnerek közreműködésével, különösen fontosnak tartva, hogy a tanulók valós munkahelyi körülmények között a 21. század kihívásaira reagáló szakmai tudást szerezzenek. Az Ügynökség Debreceni Egyetem Természettudományi és Technológiai Karával megkötött együttműködési megállapodásának köszönhetően már működik egy, a hallgatók szakmai feladatait segítő mentori program, melynek keretében lehetőséget biztosítanak a szakmai gyakorlatok lebonyolítására, így a HDÁKK céljaihoz kapcsolódóan további területre terjeszthető ki a megkezdett mentori program. Ezen felül az Ügynökség pályázati tevékenységeinek új szegmense nyílhat meg a képzőközpont tulajdonosi körébe történő bekerüléssel.

A HDÁKK tagjainak adatai a következők:

* Istenszülő Oltalma Görögkatolikus Szociális Szolgáltató Központ

(4087 Hajdúdorog, Ady Endre utca 21.)

* Szent Anna Görögkatolikus Gyermekvédelmi Központ (4080 Hajdúnánás, Perczel utca 12.)
* Szent Péter és Pál Görögkatolikus Gyermekvédelmi Központ (4025 Debrecen, Petőfi tér 9.)
* Connectum Korlátolt Felelősségű Társaság (1134 Budapest, Váci út 47/B Ü. ép. 1. ajtó)
* Szakképző Központ Nonprofit Közhasznú Korlátolt Felelősségű Társaság (2370 Dabas, József Attila utca 107.)

A HDÁKK-ban jelenleg 2%-os - 100.000 Ft azaz egyszázezer forint névértékű - üzletrésszel rendelkezik a Szakképző Központ Nonprofit Közhasznú Kft., mely társaság értékesíteni kívánja üzletrészét, így az Ügynökségnek a HDÁKK-ban való tulajdonszerzésre ezen üzletrész megvásárlása biztosít lehetőséget.

A Polgári Törvénykönyvről szóló 2013. évi V. törvény (továbbiakban: Ptk.) 3:109. § (2) bekezdésének rendelkezése szerint a gazdasági társaság legfőbb szervének feladata a társaság alapvető üzleti kérdéseiben való döntéshozatal.

Kérem a közgyűlést az Ügynökségnek a Hajdúdorogi Görögkatolikus Szakképzési Intézet Ágazati Képzőközpont Nonprofit Kft-ben a Szakképző Központ Nonprofit Közhasznú Kft tulajdonában lévő 2%-os üzletrész 100.000 Ft azaz egyszázezer forint névértéken történő megvásárlásával kapcsolatos határozati javaslat elfogadására.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a Hajdú-Bihar Vármegyei Fejlesztési Ügynökség Nonprofit Kft. legfőbb szerveként – a Polgári Törvénykönyvről szóló 2013. évi V. törvény 3:109. § (2) és (4) bekezdéseiben meghatározott hatáskörében eljárva,

1./ jóváhagyja, hogy a Hajdú-Bihar Vármegyei Fejlesztési Ügynökség Nonprofit Kft. a Hajdúdorogi Görögkatolikus Szakképzési Intézet Ágazati Képzőközpont Nonprofit Kft-ben részesedést szerezzen a Szakképző Központ Nonprofit Közhasznú Kft-től történő 2% üzletrész 100.000 Ft, azaz egyszázezer forint névértéken történő megvásárlásával.

2./ A közgyűlés felkéri elnökét, hogy határozatáról a Hajdú-Bihar Vármegyei Fejlesztési Ügynökség Nonprofit Kft. ügyvezetőjét tájékoztassa, továbbá felhatalmazza a társaság ügyvezetőjét az 1./ pont szerinti üzletrész vásárláshoz kapcsolódó jognyilatkozatok megtételére, az adásvételi szerződés megkötésére.

**Végrehajtásért felelős:** Pajna Zoltán, a vármegyei közgyűlés elnöke

Korbeák György, ügyvezető

**Határidő:** 2024. július 5.

**A határozati javaslat elfogadása minősített többséget igényel.**

Debrecen, 2024. június 24.

|  |
| --- |
| **Pajna Zoltán** |
| **elnök** |

Az előterjesztés a törvényességi követelményeknek megfelel:

|  |
| --- |
| Dr. Dobi Csaba |
| jegyző |